Garri Kasparov

Garri Kasparov (vene keeles Гарри Кимович Каспаров; sünninimi Harri Weinstein (vene Гарри Вайнштейн, aserbaidžaani Harri Vaynşteyn); sündinud 13. aprillil 1963 Bakuus) on Venemaa maletaja, maletreener ja poliitik, üks kahest opositsiooniliikumise Teine Venemaa juhist, FIDE vanemtreener (2009). Kasparovi ema oli armeenlanna, isa juut. Isa suri leukeemiasse, kui Garri oli seitsmeaastane. 12. eluaastani kandis ta isa perekonnanime, seejärel võttis praeguse perekonnanime, mis on ema perekonnanime Kasparjan venepärastatud kuju. Garri Kasparov on mitmekordne male maailmameister. 1985. aastal tuli ta seni noorima maletajana 22-aastaselt maailmameistriks, võites valitseva maailmameistri Anatoli Karpovi (2002. aastal tuli ukrainlane Ruslan Ponomarjov FIDE maailmameistriks 18-aastaselt). Kasparov oli maailmameister kuni 2000. aastani. Alates 1985. aastast oli Kasparov vahetpidamata maailma kõige kõrgema reitinguga mängija kuni 1. aprillini 2006, mil ta arvati reitingutabelist välja, kuna ta polnud 12 kuud turniiridel osalenud. Ta tunnistati maailma aasta parimaks maletajaks aastatel 1982, 1983, 1985–1988, 1995, 1996, 1999, 2001 ja 2002. Ta võitis 1996 IBM-i maleprogrammi Deep Blue tulemusega 4:2, revanšmatši 1997. aasta mais aga kaotas. Deep Blue edasiarendatud maleprogramm võitis Kasparovit kuuemängulises matšis 3½:2½. Matš oli pärast viiendat partiid viigis, aga kuuenda mängu kaotas Kasparov kiirelt. Esimest korda võitis arvutiprogramm male maailmameistrit. 22.–24. septembril 2009 pidasid Garri Kasparov ja Anatoli Karpov Valencias 12 partiist koosneva matši, mille Kasparov võitis 9:3. 2005. aastal teatas ta, et loobub malest kui kutseliste spordist ja pühendub poliitikale. Ta oli president Vladimir Putini režiimi vastase Ühinenud Kodanikerinde juht ning teda pakuti 2008. aasta presidendivalimistel opositsiooni ühiskandidaadiks. Pärast seda, kui Putin oli teatanud oma soosiku presidendivalimistel, loobus Kasparov presidendivalimistel kandideerimast. Ta oli üks 10. märtsil 2010 alanud kampaania "Putin peab lahkuma" eestvedajatest. Pärast 2011. aasta Riigiduuma valimisi organiseeris ta protestiaktsioone valimistulemuste võltsimise vastu. Teda on korduvalt vahistatud. 17. augustil 2012 vahistati Kasparov kohtuhoone juures, kus mõisteti kohut Pussy Rioti liikmete üle. Teda peksti vahistamise käigus. „Males on kindlad reeglid ja etteennustamatud tulemused. Putini Venemaal on täpselt vastupidi.“ Kasparov nimetas USA 2016. aasta vabariiklaste presidendikandidaati Donald Trumpi "rassistlike ja autoritaarsete kalduvustega kuulsuseks ja šoumeheks" ning on kritiseerinud Trumpi soovi Putiniga tihedamaid suhteid arendada. Ta vastas Trumpi asepresidendikandidaadi Mike Pence'i väitele, et Putin on tugev juht, et "Putin on tugev juht samamoodi nagu arseen on tugev jook". Ta kuulus alates 1984. aastast komsomoli, hiljem astus ka NLKP liikmeks. Kasparov on korduvalt külastanud Eestit. Eesti keeles on ilmunud Kasparovi raamat "Male kui elu mudel" (tõlkinud Peedu Haaslava, kirjastus Tänapäev, Tallinn 2009, 400 lk). 2024. aasta aprillis andis Loode-Venemaa Sõktõvkari linna kohus välja vahistamismääruse Garri Kasparovi kohta. Endist malemeistrit süüdistatakse terrorirühmituse rahastamises. Märtsis lisasid Venemaa ametivõimud USAs elava Kasparovi "terroristide ja äärmuslaste" nimekirja. Male-Oscar 1982, 1983, 1984, 1985, 1986, 1987, 1988, 1995, 1996, 1999, 2001, 2002 rahvusvaheline suurmeister 1980 juunioride maailmameister 1980 NSV Liidu teeneline meistersportlane 1985 NSV Liidu meister 1981, 1988 Venemaa meister 2004 Garri Kasparov: uus on vana, Postimees, 12. mai 2005 Garri Kasparov: Venemaad saab mõjutada pankade, mitte tankidega, Postimees, 13. september 2008 Kasparov: kriis kukutab võimult nii Putini kui Medvedevi, Postimees, 18. november 2008 Kasparov.ru "uudised". www.err.ee. Venemaa võimud pidasid kinni Garri Kasparovi, ERR Uudised, 18. veebruar 2008 Kasparov kavatseb paluda juurdluse algatamist seoses kinnipidamisega, ERR Uudised, 20. august 2012 Russia: mandato di arresto per Kasparov: “Ha finanziato una cellula terroristica”. Rai News 24 • LIVE, 24. IV 2024 Kasparovi partiisid (chesshere) Kasparovi partiisid (ficgs) Kasparovit ähvardati FSB keldriga, Postimees, 16. detsember 2008 Neeme Korv. Maailm 64 ruudul Postimees.ee, 18. aprill 2009 Janar Filippov. Kasparov ja Karpov kohtuvad taas Ekspress.ee, 8. juuli 2009 Teet Korsten. Uus Venemaa võib sündida malereeglite järgi, Põhjarannik, 10. august 2012 Гарри Каспаров: Россия идёт к катастрофе и распаду, intervjuu, 13. november 2014. (vene keeles) Phil Stewart. Hopes for peaceful Russian transition fade with Nemtsov: Kasparov, Reuters, 2. märts 2015 (inglise keeles)